度門寺
作者：元稹
朝代：唐

paragraphs: 北祖三禪地，西山萬樹松。
門臨溪一帶，橋映竹千重。
翦鑿基階正，包藏景氣濃。
諸巖分院宇，雙嶺抱垣墉。
舍利開層墖，香爐占小峰。
道場居士置，經藏大師封。
太子知栽植，神王守要衝。
由旬排講座，丈六寫真容。
佛語迦陵說，僧行猛虎從。
修羅擡日拒，樓至拔霜鋒。
畫井垂枯朽，穿池救噞喁。
蕉非難敗壞，槿喻暫丰茸。
寶界留遺事，金棺滅去蹤。
鉢傳烘瑪瑙，石長翠芙蓉。
影帳紗全落，繩牀土半壅。
荒林迷醉象，危壁亞盤龍。
行色憐初月，歸程待曉鐘。
心源雖了了，塵世苦憧憧。
宿蔭高聲懺，齋糧幷力舂。
他生再來此，還願總相逢。